
PASIŪLYMAI
Užimtumo ir socialinių reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
–	atsižvelgdamas į Europos Audito Rūmų metinę ataskaitą dėl 2022 finansinių metų ES biudžeto vykdymo,
–	atsižvelgdamas į Europos Audito Rūmų 2022 finansinių metų metinę ataskaitą dėl ES agentūrų,
–	atsižvelgdamas į CEDEFOP 2022 m. konsoliduotąją metinę veiklos ataskaitą,
1.	reiškia savo pasitenkinimą dėl to, jog Europos Audito Rūmai (toliau – Audito Rūmai) pareiškė, kad Europos profesinio mokymo plėtros centro (CEDEFOP) 2022 finansinių metų metinėse finansinėse ataskaitose nurodytos operacijos yra teisėtos ir tvarkingos, o jo finansinė būklė 2022 m. gruodžio 31 d. pateikta teisingai;
2.	palankiai vertina tai, kad CEDEFOP 2022 finansinių metų biudžetas padidėjo iki 26 mln. EUR (25 mln. EUR 2021 m.)[footnoteRef:1]; džiaugiasi, kad CEDEFOP iš esmės panaudojo visą turimą finansavimą ir bendras biudžeto įvykdymo lygis buvo 99,98 proc.; [1:  Šie biudžeto duomenys paimti iš Audito Rūmų 2022 finansinių metų metinės ataskaitos dėl ES agentūrų ir grindžiami visais finansiniais metais turimais mokėjimų asignavimais.] 

3.	vertina CEDEFOP veiklą ir kokybišką darbą teikiant mokslinius tyrimus, analizes ir technines konsultacijas bei ekspertines žinias profesinio rengimo ir mokymo, kvalifikacijų ir įgūdžių politikos srityse, siekiant skatinti kokybiškus mokymus, pritaikytus prie asmenų ir darbo rinkos poreikių; pabrėžia, jog reikia ir toliau užtikrinti tinkamus žmogiškuosius ir finansinius išteklius, kad Centras galėtų vykdyti savo įgaliojimus ir toliau įgyvendinti savo darbo programą sykiu užtikrindamas aukštą veiklos užbaigimo lygį;
4.	palankiai vertina Centro darbą padedant analizuoti pandemijos ir skaitmeninės pertvarkos poveikį pritaikant veiklos praktiką prie naujų Sąjungos darbo rinkos realijų, pvz., kartu su EUROFOUND atliekant COVID-19 poveikio Europos įmonėms tyrimą; be to, palankiai vertina Centro vaidmenį rengiant mokslinius tyrimus dėl įgūdžių pasiūlos ir paklausos neatitikties ir skelbiant jų rezultatus; šiomis aplinkybėmis pažymi Centro taikomas sektorių įgūdžių prognozės procedūras, taigi ir į ateitį nukreiptą požiūrį siekiant suprasti, kokie yra dvejopai pertvarkai reikalingi įgūdžiai;
5.	primena Centro vaidmens svarbą užtikrinant, kad skaitmeniniai įgūdžiai būtų integruoti į profesinį rengimą ir mokymą visoje Sąjungoje, ir stebint Tarybos rekomendacijų dėl Europos įgūdžių darbotvarkės, profesinio rengimo ir mokymo siekiant tvaraus konkurencingumo, socialinio sąžiningumo ir atsparumo, ir Skaitmeninio švietimo veiksmų plano įgyvendinimą ir poveikį;
6.	atkreipia dėmesį į tai, kad dėl didelio infliacijos lygio ir su tuo susijusio darbo užmokesčio koregavimo, darbo užmokesčio padidėjimo, viršijančio pradines prognozes, ir kartu svorinio daugiklio padidėjimo lankstumo galimybės, užtikrinant papildomus išteklius pagrindinei veiklai, buvo ribotos;
7.	sveikina CEDEFOP už jo veiklą, skirtą Europos jaunimo metams, ir sėkmingai kartu su EUROFOUND surengtą penkių agentūrų renginį „Pirmiausia – jaunimas!“ Užimtumo, įgūdžių ir socialinė politika jaunų europiečių labui netikrumo laikais“, 2022 m. rugsėjo mėn. vykusį Europos Parlamente; palankiai vertina tai, kad renginys suteikė papildomų progų aptarti jaunimo politiką bei galimybes ir iššūkius, su kuriais jaunimas susiduria užimtumo, darbo sąlygų, gerovės ir psichinės sveikatos srityse.
8.	apgailestauja dėl to, kad Audito Rūmai nustatė pažeidimų, susijusių su CEDEFOP atliktais dienpinigių mokėjimais dviem jo įdarbintiems deleguotiems nacionaliniams ekspertams; pripažįsta, kad CEDEFOP šiuos pažeidimus nustatė ir užregistravo nuostatų nesilaikymo registre ir, remdamasis išorės teisininkų konsultacijomis, ištaisė padėtį; palankiai vertina Centro tikslą iš dalies pakeisti savo taisykles, kad visi deleguotieji nacionaliniai ekspertai, kurie turi pakeisti savo gyvenamąją vietą ir persikelti į Salonikus, galėtų gauti išmokas, nes taip, be kita ko, būtų užtikrintos vienodos sąlygos deleguotiesiems nacionaliniams ekspertams nepriklausomai nuo jų pilietybės;
9.	apgailestauja dėl to, kad Audito rūmai pateikė pastabų dėl biudžeto valdymo, visų pirma dėl to, kad buvo neteisingai taikomas įnašo apskaičiavimo metodas, ir ragina CEDEFOP šiuo atžvilgiu tobulinti savo vidaus procedūras;
10.	giria CEDEFOP už tai, kad jis parengė organizacijos planą, kaip pagerinti savo veiklos energijos vartojimo efektyvumą ir siekti poveikio klimatui neutralumo;
11.	palankiai vertina tai, kad CEDEFOP užbaigė visus veiksmus, kurių jis ėmėsi reaguodamas į Audito Rūmų pastabas, susijusias su 2021 finansinių metų biudžeto vykdymu;
12.	remdamasis turimais duomenimis, rekomenduoja patvirtinti Europos profesinio mokymo plėtros centro vykdomajam direktoriui, kad CEDEFOP 2022 finansinių metų biudžetas įvykdytas.

